
	Днес, 14.11.2018г., Комисията за противодействие на корупцията и за отнемане на незаконно придобитото имущество /КПКОНПИ/, в състав:
Председател - Пламен Георгиев 
Заместник - председател: Антон Славчев
Член: Пламен Йоцов
	Член: Силвия Къдрева 
При участието на стенографа М.В., като изслуша докладвания от дирекция „Конфликт на интереси” сигнал с рег. № ЦУ01/С-424/20.09.2018г.:
У С Т А Н О В И:
Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал от ***, вписан в регистъра на сигналите с рег. №ЦУ01/С-424/20.09.2018г.
Същият е против доц. д-р Г.Р.А. – Началник на отделения по клинична хематология и отделение за трансплантация на хемопоетични стволови клетки в *** – С., ***.
По същество в сигнала се твърди, че доц. д-р Г.А. има частен интерес, който да обуславя неговото поведение като действие или бездействие, а именно: съдружник и управител в „***“ ООД, ЕИК ***, гр. С., ***. ***“ ООД е собственик на Специализирана болница за лечение „***“, ЕИК ***, с адрес гр. С., ***, с предмет на дейност осъществяване след извършване на регистрация по закона за лечебните заведения, на болнична помощ чрез активно лечение в областта на хематологията (клинична и трансфузионна) и клиничната онкология, като профили на специалността „Вътрешни болести“, както и търговски сделки с други физически и юридически лица само за нуждите на осъществяваната от болничното заведение медицинска дейност и за обслужване на пациентите. В сигнала се твърди, че тази свързаност оказва влияние върху лицето доц. д-р Г.А., относно безпристрастното изпълнение на правомощията му, респ. задълженията му. Това представлява предпоставка от настъпването на която служителят може да бъде поставен в хипотеза да получи или да очаква да получи дадена облага. Твърдят се извършени нарушения в *** – С. за периода 01.10.2017г. – 15.06.2018г. Изисква се извършване на проверка, дали лицето е подало декларации, декларирало ли е частен интерес, с какви средства се финансира Специализирана болница за лечение „***“, тъй като в *** има недостиг на медицински консумативи, санитарно – хигиенни материали. Иска се извършването на проверка, като сигналоподателите цитират няколко разпоредби на ЗПУКИ (отм.). 
Към сигнала няма приложени доказателства.
В хода на проверката, относно допустимостта на сигнала е установено, че същият не отговаря на изискванията на чл.48, ал.1, т.6 от ЗПКОНПИ – подателят на сигнала не е подписал същия.
С писмо изх. № ЦУ01/14647 от 06.11.2018г. на подателя на сигнала е указано, че в тридневен срок от получаване на писмото следва да приведе сигнала в съответствие с изискванията на чл.48, ал.1, т.6 от ЗПКОНПИ. На 08.11.2018г. сигналът е подписан.
Служебно е направена справка от Търговския регистър и на електронната страница на *** – С.
В хода на проверката по сигнала Комисията установи следното от фактическа страна:
Сигналът е подаден от физически лица с посочени имена, ЕГН, телефон и електронна поща.
От служебно направена справка на електронната страница на *** – С. се установява, че доц. д-р Г.Р.А. заема длъжността Началник на отделение за трансплантация на хемопоетични стволови клетки в *** – С., ***. От направената справка се установиха три отделения към Клиниката по хематология, но доц. д-р Г.Р.А. не е началник на друго отделение, различно от горепосоченото.
От направена справка в Търговския регистър се установи, че доц. д-р Г.Р.А. е съдружник, с 50% дялово участие в „***“ ООД, както и управител на дружеството. В „***“ ООД участие имат и две други физически лица. „***“ ООД е едноличен собственик на „Специализирана болница за активно лечение ***“ ООД с управител Н.Б.
При така изяснената фактическа обстановка Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от идентифицирани по смисъла на чл.48, ал.1, т.1 от ЗПКОНПИ лица.
Съгласно чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси.
В настоящия случай сигналът е подаден срещу лице, което не попада в обхвата на лицата, заемащи висша публична длъжност по смисъла на чл.6 от ЗПКОНПИ, респективно чл.3 от ЗПУКИ (отм.). Доц. д-р Г.А. заема длъжността Началник на отделение за трансплантация на хемопоетични стволови клетки в *** – С., ***. В това си качество същият не е лице, заемащо висша публична длъжност по смисъла на чл.6, ал.1, т.1 - 50 от ЗПКОНПИ или по чл.3 от ЗПУКИ (отм.). Същият няма това качество и като управител и съдружник в „***“ ООД. В горните си качества доц. д-р Г.А. не е и лице по §2, ал.1 от ЗПКОНПИ. 
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
Предвид гореизложеното, на основание чл.27, ал.2, т.6 от АПК, във вр. с чл.6, ал.1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество
РЕШИ:
ПРЕКРАТЯВА производството по сигнал с рег. № ЦУ01/С-424/20.09.2018г., насочен против доц. д-р Г.Р.А. – Началник на отделение за трансплантация на хемопоетични стволови клетки в *** – С., ***.
На основание чл.76, ал.2 от ЗПКОНПИ прокуратурата може да протестира решението пред Административен съд – С., в едномесечен срок от съобщаването му.

КОМИСИЯ:
Председател:……………………….…/Пламен Георгиев/
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

